Gravediggers Motorcycle Club

Gravediggers Motorcycle Club, eli lyhennettynä Gravediggers MC sekä GDMC on Floridasta alkunsa saanut etenkin Yhdysvaltain itärannikolla toimiva lainsuojaton moottoripyöräkerho eli 1%-kerho. Sen jäsenet mitä useimmin tunnetaan Harley Davidson -moottoripyörien ajamisesta. Viranomaisten mukaan kerho on organisoitunutta rikollisuutta harjoittava ryhmittymä, vaikka sen jäsenet jyrkästi kiistävät kaikki rikollisuuteen liittyvät väitökset.

Historia
Gravediggers MC sai alkunsa vuonna 1973, kun Vietnamin sodasta selviytynyt Reginald "Rey" Donovan ja hänen kanssaan samassa kiväärikomppaniassa olleet Charles White ja Cletus Moore yhdistivät voimansa selvitäkseen vihasta jota Yhdysvaltain kansalaiset osoittivat Vietnamin veteraaneja kohtaan noina aikoina. Suurta suosiota saanut hippiliike vastusti sotaa ja täten myös sodassa palvelleet amerikkalaiset nähtiin uhkana ja pahoina ihmisinä. Kolmikon muodostama liitto ei juuri johtunut siitä, että heidän olisi pitänyt suojautua hippiliikettä vastaan, sillä hippien toimintaan harvemmin kuului ihmisten pahoinpitely tai fyysinen hyökkääminen millään tapaa. He kokivat että he olivat yhdessä vieraita omassa maassaan ja siksi kerääntyivät niin tiiviisti yhteen. Lisäksi jokainen heistä oli kiinnostunut moottoreista ja etenkin moottoripyöristä, joten siksi heille tuli tavaksi järjestää tapaamisia melkein päivittäin Rey Donovanin omistamalla korjaamolla Daytonan kaupungissa.

Brothers of Bronze MC
Koko 70-luvun ajan Gravediggers MC oli ollut melko läpinäkyvä kerho; siihen oli tullut vain muutamia uusia jäseniä koko vuosikymmenen aikana, kerholla ei ollut omia tunnuksia eikä heillä vielä silloin ollut tapana pitää yllä muille, isommille kerhoille tyypillisiä liivejä, vaikka Daytonassa tai sen lähistölle ei toiminutkaan juuri muita kerhoja jotka olisivat heidän värien käytöstä närkästyneet.

1980-luvun alkupuolella Floridaan keskittynyt kerho Brothers of Bronze Motorcycle Club huomasi Daytonassa sijaitsevan pienen kerhon ja halusi ottaa heidät mukaan heidän oman kerhonsa toimintaan. Brothers of Bronze oli tunnetusti ehkä koko Etelä-Yhdysvaltojen laajin rikollinen moottoripyöräkerho, joten Gravediggersit osasivat odottaa että tässä niin sanotussa "toiminnassa" tulisi olemaan mukana myös rikollisuutta. Vaikka kyseinen toiminta sisälsi aluksi lähinnä vain ylimääräisen lihasvoiman antamista Brothersien erilaisiin tapahtumiin sekä kokaiinin yleistyttyä heidän tehtäviin lukeutui myös pienempien liigojen pelottelu pois huumemarkkinoilta. Samoihin aikoihin alkoi Gravediggers MC:n identiteetti syntyä. Vaikka kerholla oli ollut jo nimi ja muut tietyt tunnusmerkit jo alusta lähtien, vasta nyt kerholle kehitettiin omat värit ja he saivat Brothers of Bronzelta luvan pitää yllä omaa logoaan ja ajella ympäri Floridaa ne yllään. Omaa, itsenäistä liiketoimintaa he eivät kuitenkaan saaneet ilman Brothersien valvontaa tehdä, etenkään Daytonan ulkopuolella. Gravediggersien idea oli olla eräänlainen hangaround-kerho Brothers of Bronzelle, joka auttoi huumeiden ja aseiden myynnissä Evergladesin suoalueella joka oli siihen aikaan salakuljettajien mekka.